จับจริงสลากเกินราคาดึงทหาร-ตำรวจเฝ้าแผงค้าต้องสงสัย
ประธานสลากฯ สั่งสนธิกำลังทหารตำรวจ จับจริงทั้งคนขายสลากเกินและเจ้ามือหวยใต้ดิน หวังสยบกระบวนการปั่นราคาทำสลากแพง
9 พ.ย. 2559

ประธานสลากฯ สั่งสนธิกำลังทหารตำรวจ จับจริงทั้งคนขายสลากเกินและเจ้ามือหวยใต้ดิน หวังสยบกระบวนการปั่นราคาทำสลากแพง
พล.ท.อภิรัชต์ คงสมพงษ์ แม่ทัพภาคที่ 1 ในฐานะประธานกรรมการสลาก กินแบ่งรัฐบาล เปิดเผยภายหลังการประชุมร่วมกับสำนักงานตำรวจแห่งชาติ ได้แก่ พล.ต.อ.เฉลิมเกียรติ ศรีวรขาน รอง ผู้บัญชาการตำรวจแห่งชาติ (รอง ผบ.ตร.) และ พล.ต.ท.ศานิตย์ มหถาวร ผู้บัญชาการตำรวจนครบาล (ผบช.น.) ว่า หลังจากนี้เจ้าหน้าที่ทหารและตำรวจจะสนธิกำลังจัดชุดเฉพาะกิจลงพื้นที่เพื่อตรวจและจับกุมผู้ที่ขายสลากเกินราคา โดยจะสั่งเจ้าหน้าที่ใส่ชุดนอกเครื่องแบบเฝ้าตามแผงค้าสลากที่ต้องสงสัยว่ามีการจำหน่ายสลากเกินราคาทั่วประเทศ
โดยมีพื้นที่ที่ต้องจับตาว่ามีการขายเกินราคาและเป็นแหล่งในการรวมชุดสลาก ได้แก่ แผงค้าสลากบริเวณคอกวัว แผงค้าหน้าสำนักงานสนามบินน้ำ ย่านพุทธมณฑล และประชาชื่น รวมทั้งจะประสานกับ เจ้าหน้าที่ตำรวจให้จับกุมเจ้ามือหวยใต้ดินไปควบคู่กัน
นอกจากนี้ สำนักงานสลากฯ ได้ออกมาตรการใหม่ คือการปรับเงื่อนไขใน สัญญาของรายย่อยที่มีสัดส่วน 60% ของสลากทั้งหมดให้ต่อสัญญาทุก 6 เดือน และหากพบว่ามีการผิดสัญญา เช่น ขายเกินราคา หรือนำไปขายต่อจะถูกยกเลิกสัญญาทันที รวมทั้งเพิ่มอำนาจผู้ตรวจของสำนักงานสลากฯ หากพบผู้กระทำผิดสามารถบอกเลิกสัญญาได้ทันทีเช่นกัน รวมทั้งได้เลื่อนระยะเวลาการรับสลากเริ่มต้นเดือน ธ.ค. 2559 เพื่อใช้เหลือเวลาในการจำหน่าย 8-9 วัน ทำให้การรวมชุดเป็นไปได้ยาก สุดท้ายจะเหลือแต่ผู้ค้าสลากตัวจริง
ทั้งนี้ ยอมรับว่าสถานการณ์การจำหน่ายสลากเกินราคาได้ทวีความรุนแรงมากขึ้น เนื่องจากมีเลขมงคลเกิดขึ้น มาก ซึ่งทางสำนักงานสลากฯ และ เจ้าหน้าที่ตำรวจก็เร่งเรื่องจับกุม
โดยในรอบ 3 เดือนที่ผ่านมามี ผู้จำหน่ายสลากเกินราคาถูกจับกุมแล้วรวมทั้งสิ้น 745 ราย ในจำนวนนี้มีตัวแทนจำหน่ายถูกยกเลิกสัญญา 153 ราย และถูกตัดสิทธิจากโครงการซื้อ-จองล่วง หน้าฯ 57 ราย ในระหว่างวันที่ 30-31 ต.ค. 2559 ได้จับกุมผู้ที่จำหน่ายสลากเกินราคาจำนวนทั้งสิ้น 592 ราย จากการ สอบปากคำพบว่าส่วนใหญ่เป็นคนที่มี อายุตั้งแต่ 20-30 ปี ได้รับการจ้างวานให้มาเร่ขายสลาก
"สำนักงานสลากฯ จะมีการปรับมาตรการให้เข้มข้นไปเรื่อยๆ เพราะเชื่อว่าพอออกมาตรการใหม่ออกมาได้ 3-4 เดือน พวกพ่อค้าแม่ค้าก็จะมีการปรับกลยุทธ์มาสู้อีก ทางสำนักงานสลากฯ ก็จะปรับมาตรการอีก แต่รอบนี้ถ้าใครยังขายเกินราคา จะเจอทลายทั้งกระบวนการแน่นอน" พล.ท.อภิรัชต์ กล่าว
พ.ต.อ.บุญส่ง จันทรีศรี รองผู้อำนวยการ สำนักงานสลากฯ กล่าวว่า สำนักงานสลากฯ เตรียมเสนอคณะกรรมการสลากพิจารณาเรื่องการปรับรูปแบบการออกสลากจากเดิมที่จำหน่ายสลาก ใบละ 40 บาท ซึ่งปกติขายเป็นคู่ในราคาคู่ละ 80 บาท โดยจะปรับรูปแบบ การพิมพ์ใหม่เป็นสลาก 1 ใบ ราคา 80 บาท คาดว่าจะเริ่มได้ในปี 2560 ส่วนเงินรางวัลยังกำหนดให้จ่ายเท่าเดิม และยังคงจำนวนการพิมพ์สลากที่ 60 ล้านฉบับต่องวดเท่าเดิม
ทั้งนี้ มีเป้าหมายหลักคือเพื่อลดต้นทุนการผลิตสลาก จะได้ไม่ต้องพิมพ์สลากเป็น 2 ใบ และเชื่อว่าจะไม่ส่ง ผลกระทบต่อการรวมชุดใหญ่มากขึ้นเพราะราคาขายยังเท่าเดิม
ภาพประกอบข่าว